Komission päätös,

tehty 3 päivänä huhtikuuta 2002,

kaksoiskäyttöä koskevasta vapautuksesta, jonka Yhdistynyt kuningaskunta aikoo panna täytäntöön ilmastonmuutosmaksujärjestelmän mukaisesti, sekä tiettyjä kilpailevia prosesseja koskevan vapautuksen laajentamisesta

(tiedoksiannettu numerolla K(2002) 1189)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2002/676/EY, EHTY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,

ottaa huomioon Euroopan hiili- ja teräsyhteisön perustamissopimuksen ja erityisesti sen 4 artiklan c kohdan sekä yhteisön säännöistä valtiontuesta terästeollisuudelle 18 päivänä joulukuuta 1996 tehdyn komission päätöksen N:o 2496/96/EHTY(1) (jäljempänä "terästukisäännöt"),

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan sekä sen pöytäkirjan 14,

on kehottanut asianomaisia esittämään huomautuksensa EY:n perustamissopimuksen 88 artiklan 2 kohdan(2) ja terästukisääntöjen 6 artiklan 5 kohdan(3) mukaisesti ja ottaa huomioon asianomaisten huomautukset ilmastonmuutosmaksujärjestelmän mukaisen kaksoiskäyttöä koskevan vapautuksen osalta,

sekä katsoo seuraavaa:

1 MENETTELY

(1) Yhdistynyt kuningaskunta ilmoitti komissiolle 14 päivänä helmikuuta 2000 päivätyllä kirjeellä ilmastonmuutosmaksusta. Maksun oikeudellinen perusta on vuonna 2000 annetun verolain (Finance Act) Section 30 ja Schedules 6 ja 7. Yhdistynyt kuningaskunta teki 5 päivänä huhtikuuta 2000 päivätyllä kirjeellä komissiolle terästukisääntöjen mukaisen ilmoituksen ilmastonmuutosmaksusta.

(2) Komissio ilmoitti Yhdistyneelle kuningaskunnalle 28 päivänä maaliskuuta 2001 päivätyllä kirjeellä (SG(2001) D/287332) päätöksestään aloittaa EY:n perustamissopimuksen 88 artiklan 2 kohdassa tarkoitettu menettely ja 5 päivänä huhtikuuta 2001 päivätyllä kirjeellä (SG(2001) D/287443) päätöksestään aloittaa terästukisääntöjen 6 artiklan 5 kohdassa tarkoitettu menettely; molemmat menettelyt koskevat polttoaineiden kaksoiskäytön vapauttamista ilmastonmuutosmaksusta.

(3) Menettelyn aloittamista koskevat komission päätökset julkaistiin Euroopan yhteisöjen virallisessa lehdessä(4). Komissio kehotti samalla asianomaisia esittämään huomautuksensa.

(4) Komissio sai huomautuksia asianomaisilta. EY:n perustamissopimuksen 88 artiklan 2 kohdassa tarkoitetun menettelyn aikana komissio vastaanotti huomautuksia kahdelta asianomaiselta: British Cement Association (31 päivänä heinäkuuta 2001 päivätty kirje) ja British Lime Association (31 päivänä heinäkuuta 2001 päivätty kirje). Lisäksi se vastaanotti terästukisääntöjen 6 artiklan 5 kohdassa tarkoitetun menettelyn aikana huomautuksia seuraavilta asianomaisilta: UK Steel Association (27 päivänä heinäkuuta 2001 päivätty kirje), European Independent Steelworks Association (2 päivänä elokuuta 2001 päivätty kirje), Corus (19 päivänä heinäkuuta 2001 päivätty kirje) ja ASW (6 päivänä elokuuta 2001 päivätty kirje). Komissio toimitti nämä huomautukset Yhdistyneelle kuningaskunnalle 7 ja 21 päivänä elokuuta 2001 päivätyillä kirjeillä.

(5) Yhdistynyt kuningaskunta vastasi 28 päivänä maaliskuuta ja 5 päivänä huhtikuuta päivättyihin komission kirjeisiin 6 päivänä elokuuta päivätyllä kirjeellä. Asianomaisten esittämiin huomautuksiin se otti kantaa 21 päivänä syyskuuta 2001 päivätyllä kirjeellä.

2 YKSITYISKOHTAINEN KUVAUS

2.1 Ilmastonmuutosmaksu (Climate Change Levy)

(6) Ilmastonmuutosmaksupaketilla toteutetaan Yhdistyneen kuningaskunnan hallituksen ympäristöveropolitiikkaa, ja se on keskeinen osa hallituksen ilmastonmuutosohjelmaa, johon sisältyvien ehdotusten avulla päästään (Kioton pöytäkirjan mukaiseen) oikeudellisesti sitovaan tavoitteeseen eli voidaan vähentää kasvihuonekaasupäästöjä 12,5 prosenttia ja päästä lähemmäs hallituksen omaa tavoitetta vähentää hiilidioksidipäästöjä 20 prosenttia vuoteen 2010 mennessä.

(7) Ilmastonmuutosmaksu peritään energiatuotteiden käytöstä polttoaineena muualla kuin kotitalouksissa. Polttoainekäyttö käsittää käytön valaistukseen, lämmitykseen, käyttövoimana ja laitteiden energialähteenä. Polttoaineena käytettävistä energiatuotteista peritään ilmastonmuutosmaksu silloin, kun niitä käytetään teollisuudessa (polttoaineteollisuus mukaan luettuna), kaupan alalla, maataloudessa, julkishallinnossa ja muilla palvelualoilla. Vero kannetaan paikassa, jossa hyödyke myydään loppukäyttäjälle. Veronalaisia hyödykkeitä ovat sähkö, kaasu, hiili ja muut kiinteät polttoaineet sekä nestekaasu.

(8) Maksu ei koske kivennäisöljyjä, koska kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(5) (jäljempänä "kivennäisöljydirektiivi") mukaan ne ovat jo valmisteveron alaisia.

(9) Ilmastonmuutosmaksun oikeudellinen perusta on vuonna 2000 annetun verolain (Finance Act) Section 30 ja Schedules 6 ja 7, joille annettiin vahvistus (Royal Assent) 28 päivänä heinäkuuta 2000.

(10) Komissio ei 28 päivänä maaliskuuta ja 5 päivänä huhtikuuta 2001 lähetetyissä päätöksissään esittänyt vastalauseita seuraavista vapautuksista ilmastonmuutosmaksusta: julkisessa liikenteessä ja rautateiden rahtiliikenteessä käytettävää sähköä, kaasua ja hiiltä koskeva vapautus, korkealuokkaisissa sähkön ja lämmön yhteistuotantolaitoksissa käytettäviä polttoaineita ja tuotettavaa sähköä koskeva vapautus, puhtaista energialähteistä tuotettavaa sähköä koskeva vapautus ja ilmastonmuutossopimuksen tehneitä laitoksia koskevat maksunalennukset. Mikäli näihin toimenpiteisiin sisältyisi valtiontukea, Yhdistyneen kuningaskunnan viranomaiset ilmoittaisivat niistä kymmenen vuoden ajan. Ilmastonmuutosmaksu tuli voimaan 1 päivänä huhtikuuta 2001 siltä osin kuin komissio ei esittänyt vastalauseita.

2.2 Muuta kuin polttoainekäyttöä koskeva vapautus ja kaksoiskäyttöä koskeva vapautus

(11) Ilmastonmuutosmaksun soveltamisalaan kuuluvat energiatuotteet vapautetaan maksusta, jos niitä ei käytetä polttoaineena. Näin ollen ilmastonmuutosmaksua ei peritä yksinomaan raaka-aineena käytettävistä energiatuotteista (muuta kuin polttoainekäyttöä koskeva vapautus). Lisäksi energiatuotteet, joita pääasiallisesti käytetään muuhun tarkoitukseen kuin polttoaineena, vapautetaan ilmastonmuutosmaksusta (kaksoiskäyttöä koskeva vapautus). Vuonna 2001 annettuihin polttoainekäyttöön liittyviin ilmastonmuutosmaksusäännöksiin (Climate Change Levy (Use as Fuel) Regulations) sisältyy täydellinen luettelo prosesseista, joita polttoaineen kaksoiskäyttö koskee. Komission aloittamassa, EY:n perustamissopimuksen 88 artiklan 2 kohdassa ja terästukisääntöjen 6 artiklan 5 kohdassa tarkoitetussa tutkintamenettelyssä tarkastellaan nimenomaan tätä kaksoiskäyttöä koskevaa vapautusta.

2.3 Menettelyn aloittamisen syyt

(12) Aloittaessaan menettelyn komissio piti kyseenalaisena, voidaanko kaksoiskäyttöä koskeva vapautus katsoa yleiseksi toimenpiteeksi, koska se suosii tiettyjä yrityksiä tai tiettyjen tuotteiden, kuten joidenkin metallien, paristojen ja joidenkin kemikaalien valmistusta. Lisäksi komissio katsoi vapautuksen suosivan terästeollisuudessa yhtä tai useampaa yritystä muiden kustannuksella, käytettävästä tuotantomenetelmästä riippuen.

(13) Komissio katsoi, että kaksoiskäyttöä koskeva vapautus ei ole verojärjestelmän luonteen ja logiikan kannalta perusteltu, koska se ei ole sopusoinnussa ilmastonmuutosmaksun tavoitteen eli hiilidioksidipäästöjen vähentämisen kanssa. Komissio otti huomioon Yhdistyneen kuningaskunnan viranomaisten esittämän kannan, jonka mukaan ilmastonmuutosmaksun määrääminen pelkästään polttoaineena käytettävälle energialle on sopusoinnussa kivennäisöljydirektiivin ja energiatuotteiden verotusta koskevan yhteisön kehyksen uudistamisesta tehdyn neuvoston direktiiviehdotuksen(6) (jäljempänä "ehdotus") säännösten kanssa.

(14) Komissio totesi kuitenkin, että tällainen energiaveron soveltamisalan määritelmä, jossa ei veroteta kaikkea energiatuotteiden käyttöä, voi olla kivennäisöljydirektiivissä tai ehdotuksessa luodun järjestelmän logiikan kannalta perusteltu. Ehdotettu kaksoiskäyttöä koskeva vapautus ei komission mielestä kuitenkaan sovi tällaiseen ilmastonmuutosmaksun soveltamisalan määritelmään. Komission epäilykset perustuivat seuraaviin seikkoihin:

a) Yhdistynyt kuningaskunta vapauttaa polttoaineet maksusta kokonaan, vaikka niitä käytettäisiin vain osittain edellä määriteltyihin muihin kuin energiatarkoituksiin. Komissio piti kuitenkin kyseenalaisena, pystyvätkö Yhdistyneen kuningaskunnan viranomaiset luomaan mekanismin, jolla voitaisiin arvioida tietyissä prosesseissa tapahtuvan energiatuotteiden käytön jakautuminen polttoainekäyttöön ja muuhun käyttöön ja määrätä maksu sen mukaisesti.

b) Vapautusta ei ehkä sovelleta toisiinsa verrattavissa olevissa tilanteissa samalla tavalla, mikäli jotkin kaksoiskäyttöprosessit on vapautettu maksusta, kun taas joitakin prosesseja, joita myös voidaan pitää kaksoiskäyttönä, ei ole vapautettu siitä.

c) Ehdotus ei ole voimassa eikä sitä voida pitää viitekehyksenä verojärjestelmän logiikkaa ja yleistä luonnetta määriteltäessä. Se voi kuitenkin antaa jonkinlaista osviittaa. Komissio totesi, että vapautus ei ulotu kaikissa metallurgisissa menetelmissä käytettävään energiaan, kuten ehdotuksen 13 artiklan 1 kohdan a alakohta edellyttäisi.

3 ASIANOMAISTEN HUOMAUTUKSET

(15) Asianomaisilta saadut huomautukset voidaan esittää tiivistäen seuraavasti:

a) British Cement Association (Yhdistyneen kuningaskunnan sementtialan liitto) tukee kaksoiskäyttöä koskevan vapautuksen periaatetta mutta on huolissaan siitä, että käytännössä vapautusta ei sovelleta toisiinsa verrattavissa olevissa tilanteissa samalla tavalla. Ilmastonmuutosmaksu syrjii erityisesti sementintuotantoa. Kaksoiskäyttöä koskeva vapautus johtaa kilpailun vääristymiseen sementti- ja betonituotteiden sekä masuunissa valmistettujen terästuotteiden välillä.

British Cement Associationin mukaan pääasiallinen sementissä tapahtuva kemiallinen reaktio on kalsiumkarbonaatin (CaCO3) kemiallinen hajoaminen kalsiumoksidiksi (CaO). Kalsiumkarbonaatin muuttuminen kalsiumoksidiksi on kemiallinen reaktio, johon liittyvä energiantarve on tavallisesti 496 kWh yhtä kalsiumkarbonaattitonnia kohti, ja energiantarve on vastaavansuuruinen myös dolomiittisen kalkkikiven tapauksessa. Sementinvalmistuksessa suurin osa polttoaineen muodossa olevasta energiasta käytetään kalkin kalsinointiin tarvittavan kemiallisen reaktion aikaansaamiseksi.

b) British Lime Association (Yhdistyneen kuningaskunnan kalkkialan liitto) periaatteessa tukee Yhdistyneen kuningaskunnan kaksoiskäyttömallia mutta on huolissaan siitä, että käytännössä vapautusta ei sovelleta toisiinsa verrattavissa olevissa tilanteissa samalla tavalla ja että malli syrjii kalkintuotantoa. Sen mielestä kaksoiskäyttöä koskeva vapautus uhkaa vääristää kilpailua Yhdistyneessä kuningaskunnassa ja kalkki olisi lisättävä maksusta vapautettujen käyttötapojen luetteloon.

British Lime Associationin mukaan kalkinvalmistusprosessissa tarvitaan energiaa malmin eli kalkkikiven muuttamiseksi aktiiviseksi kemikaaliksi eli kalkiksi. Erittäin kalsiumpitoisen kalkin valmistusta kuvaava kemiallinen reaktio on: CaCO3 CaO + CO2. Dolomiittisen kalkin valmistusta kuvaava kemiallinen reaktio on: CaCO3 MgCO3 + energia = CaOMgO + 2CO2. Kaupallisessa tuotannossa, jossa kalkkikivi muutetaan kalkiksi, tarvittava lämpöenergia edellyttää yli 1000 °C:n lämpötilaa.

c) UK Steel Association (Yhdistyneen kuningaskunnan teräsalan liitto) ei ota kantaa siihen, onko kaksoiskäyttöä koskeva vapautus yleinen toimenpide tai onko se verojärjestelmän luonteen ja logiikan kannalta perusteltu. Se on huolissaan kaksoiskäyttöä koskevan vapautuksen kilpailua vääristävästä vaikutuksesta ja katsoo, että kilpailun vääristyminen olisi parasta lopettaa siten, että Yhdistyneen kuningaskunnan hallitus vapauttaa myös valokaariuunissa käytettävän sähkön ilmastonmuutosmaksusta.

d) European Independent Steelworks Association (Euroopan riippumattomien terästehtaiden liitto) esittää, että masuunissa muuna kuin polttoaineena käytettävän koksin osuus koksinkulutuksesta on alle 50 prosenttia ja että energiatuotteiden käyttö on mahdollista jakaa polttoainekäyttöön ja muuhun käyttöön. Sen mielestä vapautuksen pitäisi ehdotuksen mukaisesti koskea myös valokaariuuniin perustuvaa prosessia metallurgisena prosessina; jos valokaariuunia käyttäville terästehtaille ei myönnetä samanlaista vapautusta kuin koksia masuunissa käyttäville tehtaille, kyseessä on masuunia käyttäville Yhdistyneen kuningaskunnan terästehtaille myönnettävä tuki, joka rikkoo EHTY:n valtiontukisääntöjä.

e) ASW katsoo, että kaksoiskäyttöä koskeva vapautus on ainoastaan Corusta koskeva valtiontuen muoto, joka syrjii valokaariuuniin perustuvaa tuotantoa ja joka ei ole järjestelmän logiikan ja luonteen kannalta perusteltu. Sen mielestä masuunissa muuna kuin polttoaineena käytettävän koksin osuus koksinkulutuksesta on enintään 47 prosenttia. AWS korostaa, että valokaariuuniin perustuva teräksentuotantoprosessi kuormittaa ympäristöä muita prosesseja vähemmän, koska siinä tarvitaan vähemmän energiaa ja tuotetaan vähemmän hiilidioksidia. Lisäksi se pitää kaksoiskäyttöä koskevaa vapautusta ehdotuksen vastaisena, koska se ei ulotu kaikkiin metallurgisiin prosesseihin. Se ei myöskään katso, että kaksoiskäyttöä koskeva vapautus noudattaisi yhteisön suuntaviivoja valtiontuesta ympäristönsuojelulle(7) (jäljempänä "ympäristötuen suuntaviivat").

f) Corus katsoo, että kaksoiskäyttöä koskeva vapautus ei ole valtiontukea, koska se on järjestelmän luonteen ja taloudellisen rakenteen kannalta perusteltu. Sen mielestä vapautus noudattaa kivennäisöljydirektiivissä ja ehdotuksessa määriteltyjä yleisiä periaatteita. Corus katsoo, että koksia käytetään masuunissa raaka-aineena ja enintään kolme prosenttia koksista käytetään muuhun kuin kemialliseen pelkistykseen. Sen mielestä valokaariuunissa raaka-aineena käytetään ainoastaan hiiltä (koksin tai kivihiilen muodossa). Se pitää valokaariuunia käyttäville valmistajille aiheutuvaa taloudellista haittaa vähämerkityksisenä. Lisäksi se katsoo, että jos kaksoiskäyttöä koskevaa vapautusta pidetään valtiontukena, tuki on ympäristötuen suuntaviivojen mukainen.

4 YHDISTYNEEN KUNINGASKUNNAN HUOMAUTUKSET

4.1 Käyttötapojen jakaminen

(16) Yhdistynyt kuningaskunta katsoo, että ilmastonmuutosmaksu koskee veronalaisia hyödykkeitä, joita käytetään ainoastaan polttoaineena. Yhdistyneen kuningaskunnan viranomaisten mielestä silloin, kun veronalaista hyödykettä käytetään sekä polttoaineena että muuhun tarkoitukseen (raaka-aineena), ilmastonmuutosmaksua ei voida periä hyödykkeen polttoainekäytön osalta (käyttötapojen jakaminen).

(17) Yhdistyneen kuningaskunnan viranomaiset tähdentävät kantansa tueksi sitä, että asianomaisten esittämissä huomautuksissa ei pidetty käyttötapojen jakamista ratkaisuna kaksoiskäyttöön liittyvään ongelmaan. Yhdistyneen kuningaskunnan viranomaiset kiinnittävät komission huomion kirjaviin numerotietoihin, joissa pyritään määrittelemään masuuneissa käytettävän koksin energiakäytön ja muun käytön osuudet, minkä vuoksi energiatuotteiden polttoainekäyttöä ja muuta käyttöä on vaikea määrittää täsmällisesti. Yhdistyneen kuningaskunnan viranomaiset katsovat myös, että olisi otettava huomioon koksin ja malmin laadun kaltaisten tekijöiden erittäin suuri vaihtelu.

(18) Yhdistyneen kuningaskunnan viranomaiset pyytävät komissiota ottamaan huomioon, että mikään muu jäsenvaltio ei ole pyrkinyt ratkaisemaan polttoaineiden kaksoiskäyttöä koskevaa ongelmaa käyttötapojen jakamisella. Yhdistyneen kuningaskunnan viranomaisten mielestä tämä tukee niiden näkemystä, jonka mukaan käyttötapojen jakaminen ei ole tieteellisesti mahdollista eikä käytännöllistä.

4.2 Kaksoiskäyttö järjestelmän luonteen ja logiikan kannalta

(19) Koska Yhdistyneen kuningaskunnan viranomaiset eivät pidä käyttötapojen jakamista mahdollisena, ne katsovat, että silloin kun veronalaista hyödykettä voidaan käyttää kahteen eri tarkoitukseen, järjestelmän logiikan ja luonteen kannalta on perusteltua vapauttaa hyödyke maksusta kokonaan, jos sitä käytetään ensisijaisesti raaka-aineena (muu kuin polttoainekäyttö), mutta jos sen sivutuotteena lisäksi syntyy lämpöä. Yhdistyneen kuningaskunnan viranomaisten mukaan kaksoiskäyttöä koskeva vapautus on järjestelmän logiikan ja luonteen kannalta perusteltu samoista syistä kuin muuta kuin polttoainekäyttöä koskeva vapautus.

(20) Yhdistyneen kuningaskunnan mukaan muuta kuin polttoainekäyttöä koskeva vapautus heijastelee yleisesti hyväksyttyä näkemystä, jonka mukaan tietyissä valmistusprosesseissa käytetään yksinomaan raaka-aineena muuhun kuin lämmitykseen tai valaistukseen tarkoitettuja energiamuotoja taikka sähkö- tai käyttövoimaa. Ilmastonmuutosmaksu peritään energian polttoainekäytöstä maksulle asetettujen tavoitteiden mukaisesti ja Yhdistyneen kuningaskunnan muita energiaveroja vastaavalla tavalla. Energian käyttö raaka-aineena ei kuulu Yhdistyneen kuningaskunnan energiaverolainsäädännön suunniteltuun soveltamisalaan; energian raaka-ainekäyttö on vapautettu sekä ilmastonmuutosmaksusta että kivennäisöljyjen valmisteveroista.

(21) Yhdistyneen kuningaskunnan viranomaiset korostavat, että komissio on hyväksynyt muuta kuin polttoainekäyttöä koskevan vapautuksen. Vapautus on verojärjestelmän luonteen ja logiikan kannalta perusteltu kahdesta syystä:

a) Energian käyttö raaka-aineena määräytyy kemiallisen reaktion perusteella. Tietyn määrän valmistukseen tarvitaan tietty määrä energiatuotetta. Tätä kemiallis-fysikaalista suhdetta ei voida muuttaa. Sen vuoksi valmistajalla ei ole liikkumavaraa parantaakseen toiminnan tehokkuutta tarvittavan energiatuotemäärän osalta. Ilmastonmuutosmaksun määrääminen energialle näissä olosuhteissa (jotka tavallisesti lisäisivät tehokkaamman energiankäytön kannustimia) ei siis olisi tarkoituksenmukaista.

Teräsalan osalta Yhdistyneen kuningaskunnan viranomaiset myöntävät, että on olemassa useita masuunin apuprosesseihin liittyviä vaihtoehtoja (joissa energiaa käytetään polttoaineena ja joita kaksoiskäyttöä koskeva vapautus ei koske), jotka voivat parantaa tehokkuutta. Näitä ovat esimerkiksi puhaltimen tehokkuus, lämpötilan säädettävyys, putkiston eristäminen ja lämmön talteenotto. Mikään näistä toimenpiteistä ei kuitenkaan vähentäisi kemiallisen pelkistymisen aikaansaamiseksi tarvittavan raaka-aineen eli koksin tai öljyn injektointiaineen määrää.

b) Kemiallinen reaktio rajoittaa huomattavasti raaka-aineiden käyttömahdollisuuksia. Esimerkiksi joihinkin reaktioihin tarvitaan kiinteitä hiiliperäisiä polttoaineita, joihinkin puolestaan kaasumaisena raaka-aineena toimitettua energiaa. Valmistaja ei voi siirtyä käyttämään vaihtoehtoisia energialähteitä, kuten uusiutuvasti tuotettua sähköä, minkä vuoksi ilmastonmuutosmaksun määrääminen energialle näissä olosuhteissa (jotka tavallisesti kannustaisivat siirtymään muiden energialähteiden käyttäjäksi) ei olisi tarkoituksenmukaista.

(22) Yhdistyneen kuningaskunnan viranomaiset katsovat, että muuta kuin polttoainekäyttöä ja kaksoiskäyttöä koskevat vapautukset ovat energiaverojärjestelmän luonteen ja logiikan kannalta täysin perusteltuja ja että periaatteessa energian muun kuin polttoainekäytön ja polttoaineiden kaksoiskäytön välillä ei ole eroa. Tämän vuoksi Yhdistyneen kuningaskunnan viranomaisten mielestä verotuksessa ei ole syytä soveltaa muuhun kuin polttoainekäyttöön erilaista toimintamallia kuin polttoaineiden kaksoiskäyttöön.

(23) Yhdistyneen kuningaskunnan viranomaisten mielestä muuta kuin polttoainekäyttöä ja kaksoiskäyttöä koskevat vapautukset ovat sopusoinnussa ilmastonmuutosmaksun kaikkien muiden osatekijöiden kanssa. Ilmastonmuutosmaksuun sisältyvät muut vapautukset ja maksunalennukset ovat osoitus järjestelmän loogisuudesta. Ilmastonmuutosmaksupakettiin kuuluu julkista liikennettä, uusiutuvia energialähteitä ja korkealuokkaisia sähkön ja lämmön yhteistuotantolaitoksia koskevia vapautuksia sekä Pohjois-Irlannin maakaasua koskevia määräaikaisia vapautuksia. Siihen sisältyy myös maksunalennuksia laitoksille, jotka tekevät energiansäästösopimuksia. Yhdistyneen kuningaskunnan viranomaisten mielestä nämä ilmastonmuutosmaksupaketin osatekijät selkeästi tähtäävät samoihin kokonaistavoitteisiin ja ovat yhtä lailla ilmastonmuutosmaksun luonteen ja logiikan mukaisia.

(24) Yhdistyneen kuningaskunnan viranomaiset toteavat, että asianomaisten huomautuksissa enimmäkseen tuetaan varauksettomasti kaksoiskäyttöä koskevan vapautuksen periaatetta ja että eniten kiistellään siitä, hyötyvätkö oikeat prosessit vapautuksesta. Yhdistyneen kuningaskunnan viranomaiset toteavat sekä British Cement Associationin että British Lime Associationin katsovan, että sementin- ja kalkintuotantoon liittyy kemiallista muuntamista, jonka perusteella niitä voidaan pitää mineralogisina muuntoprosesseina ja siten oikeutettuina kaksoiskäyttöä koskevaan vapautukseen. Yhdistyneen kuningaskunnan viranomaiset eivät aseta toimitettuja kemian tietoja kyseenalaisiksi mutta katsovat, että tällä asialla ei ole merkitystä arvioitaessa kaksoiskäyttöä koskevan vapautuksen edellytysten täyttymistä. Sementin- ja kalkintuotannossa energiaa tarvitaan reaktioiden aikaansaamiseen yksinomaan polttoaineena. Lämpöenergian avulla saadaan aikaan lämpötila, joka tarvitaan kalkin kalsinoimiseksi tai syöttöaineena käytettävän kalsiumkarbonaatin ja/tai magnesiumkarbonaatin reaktion käynnistämiseksi. Kummassakin tapauksessa energiaa käytetään pikemminkin polttoaineena kuin raaka-aineena. Yhdistyneen kuningaskunnan viranomaiset korostavat, että kaksoiskäyttöä koskeva vapautus koskee prosesseja, joissa energiatuotetta käytetään ensisijaisesti raaka-aineena ja joissa sivutuotteena lisäksi syntyy lämpöä. Koska energiaa ei käytetä sementin- ja kalkintuotannossa syöttö- eikä raaka-aineena, olisi ilmastonmuutosmaksun luonteen ja logiikan vastaista sisällyttää sementin- tai kalkintuotanto niiden prosessien luetteloon, jotka täyttävät kaksoiskäyttöä koskevan vapautuksen edellytykset.

(25) Yhdistyneen kuningaskunnan viranomaiset katsovat, että kaksoiskäyttöä koskeva vapautus on ympäristöveroihin kuuluvan ilmastonmuutosmaksun luonteen ja logiikan kannalta perusteltu, mutta myöntävät, että sillä voi tietyissä tilanteissa olla haitallisia ympäristövaikutuksia. Näin on asianlaita silloin, kun tietty prosessi on vapautettu maksusta kaksoiskäyttöä koskevan säännöksen perusteella, ja ympäristöä vähemmän kuormittava kilpaileva prosessi puolestaan on veronalainen. Tästä syystä Yhdistyneen kuningaskunnan viranomaiset ovat yleisellä tasolla sitoutuneet poistamaan nämä vääristymät ja ovat muuttaneet ilmoitustaan tältä osin.

(26) Yhdistyneen kuningaskunnan viranomaiset ehdottavat kaksoiskäyttöä koskevan vapautuksen muuttamista siten, että se koskisi myös tilanteita, joissa vähemmän energiaa kuluttavasta kierrätysprosessista peritään suuremmat ilmastonmuutosmaksut kuin enemmän energiaa kuluttavasta, kilpailevasta primaarisesta prosessista, joka kuuluu muuta kuin polttoainekäyttöä tai kaksoiskäyttöä koskevan vapautuksen soveltamisalaan. Tätä uutta vapautusta on tarkoitus soveltaa erittäin tarkkaan rajatuissa tapauksissa, joissa energiaveroverolainsäädäntöön kuuluvan ilmastonmuutosmaksujärjestelmän luonne ja logiikka johtaa maksulle asetetun yleisen ympäristötavoitteen vastaiseen tulokseen. Sitä sovelletaan ainoastaan:

a) kierrätysprosesseihin, jos kierrätysprosessi kuluttaa vähemmän energiaa (eli käyttää saman tuotemäärän tuottamiseen vähemmän energiaa) kuin primaarinen prosessi ja jos muuntoprosessista perittävä ilmastonmuutosmaksu olisi suurempi kuin primaarisesta prosessista perittävä maksu (jolla tarkoitetaan tonnikohtaista tuotteesta perittävää ilmastonmuutosmaksua); ja

b) silloin kun tilanne johtuu siitä, että primaarinen prosessi voidaan vapauttaa ilmastonmuutosmaksusta muun kuin polttoainekäytön tai kaksoiskäytön perusteella; ja

c) suoranaisesti kilpaileviin prosesseihin tai prosessin osiin; esimerkiksi teräksen valmistuksessa uusi vapautus koskisi ainoastaan valokaariuunissa käytettävää energiaa, koska kyseinen prosessi kilpailee primaarisessa tuotannossa käytettävien masuunien kanssa, mutta teräksentuotantoprosessin muut osat jäisivät vapautuksen soveltamisalan ulkopuolelle.

(27) Yhdistyneen kuningaskunnan viranomaiset sitoutuvat julkaisemaan vapautuksen myöntämisen edellytykset ja kehottamaan yrityksiä, jotka katsovat täyttävänsä edellytykset, jättämään hakemuksensa täydentävine asiakirjoineen. Kaikki hakemukset arvioitaisiin käyttäen edellä kuvattuja arviointiperusteita ja turvautuen tarvittaessa asiantuntijoiden tekniseen apuun. Edellytykset täyttävät hakemukset hyväksyttäisiin ja kyseisten hakemusten jättäjillä olisi oikeus esittää maksunalennustodistus energiantoimittajalleen (tai muuttaa muiden etuuksien saamiseksi jo esittämiään todistuksia).

4.3 Vapautuksen soveltamisala

(28) Yhdistyneen kuningaskunnan viranomaiset katsovat määrittäneensä täsmällisesti prosessit, jotka täyttävät kaksoiskäyttöä koskevan vapautuksen edellytykset, ja toteavat näiden prosessien sisältyvän vuonna 2001 annettuihin polttoainekäyttöön liittyviin ilmastonmuutosmaksumääräyksiin. Yhdistyneen kuningaskunnan viranomaisten mielestä ilmastonmuutosmaksusta vapautettujen energiankäyttötapojen määrittäminen perustuu Yhdistyneen kuningaskunnan tulliviranomaisten kanssa käytyihin asiantuntijakeskusteluihin ja energiatekniikan tukiyksikön (ETSU) antamiin täydentäviin, riippumattomiin, tieteellisiin ohjeisiin. Tarvittaessa Yhdistyneen kuningaskunnan viranomaiset ovat kuulleet asianomaisten teollisuudenalojen edustajia teknisistä näkökohdista.

(29) Yhdistyneen kuningaskunnan viranomaiset toteavat asianomaisten huomautuksista yleisesti, että on erotettava selkeästi toisistaan lämmitykseen käytettävä polttoaine, joka mahdollistaa kemiallisen reaktion, ja raaka-aineena käytettävä polttoaine. Edellisessä tapauksessa merkittävää ei ole se, kuinka paljon polttoainetta tai lämpöä syntyy. Jälkimmäisessä tapauksessa energian määrä ja laji määräytyy hyvin tarkkaan kemiallisen reaktion luonteen perusteella.

(30) Tämän vuoksi Yhdistyneen kuningaskunnan viranomaiset katsovat, että valokaariuuniin perustuva prosessi ja muut asianomaisten esille ottamat prosessit (sementin, lasin, keramiikan ja kalkin valmistus) eivät täytä kaksoiskäyttöä koskevan vapautuksen edellytyksiä. Polttoainetta ei käytetä raaka-aineena eikä sen käyttö määräydy muuttumattomien tieteellisten tekijöiden perusteella. Kyseessä on pikemminkin käyttö yksinomaan lämmitykseen.

(31) Yhdistyneen kuningaskunnan viranomaiset eivät yhdy teräsalalla toimivien asianomaisten esittämään huomautukseen, jonka mukaan koksin käyttöä masuunissa olisi pidettävä ensisijaisesti polttoainekäyttönä (kuten ASW ja European Independent Steelworks Association katsovat). Yhdistyneen kuningaskunnan viranomaisten mielestä teknisesti väite, jonka mukaan masuunissa käytetään alle 50 prosenttia koksista, perustuu International Iron and Steel Instituten (Kansainvälisen rauta- ja terästeollisuuden tutkimuslaitoksen) toimittamien numerotietojen(8) virheellisen tulkintaan. Yhdistyneen kuningaskunnan viranomaisten mielestä numerotietoja on tulkittava siten, että masuunissa muuna kuin polttoaineena käytettävän koksin osuus koksinkulutuksesta vaihtelee 57 prosentin ja 90 prosentin välillä, mutta osuus vaihtelee huomattavasti riippuen malmin ja koksin laadun kaltaisista tekijöistä(9).

(32) Yhdistyneen kuningaskunnan viranomaiset eivät ole samaa mieltä myöskään siitä, että sekä masuuniin että valokaariuuniin perustuvat prosessit olisi metallurgisina prosesseina vapautettava ilmastonmuutosmaksusta (kuten European Independent Steelworks Association, ASW ja UK Steel Association katsovat). Yhdistyneen kuningaskunnan viranomaiset katsovat, että ehdotuksen 13 artiklan 1 kohdassa tarkoitetuille metallurgisille menetelmille ei ole olemassa yleisesti hyväksyttyä määritelmää ja että kaksoiskäyttöä koskeva vapautus koskee kaikkia prosesseja, metallurgiset prosessit mukaan luettuina, joissa energiaa käytetään ensisijaisesti raaka-aineena mutta joissa sivutuotteena lisäksi syntyy lämpöä.

(33) Yhdistyneen kuningaskunnan viranomaiset toteavat EY:n perustamissopimuksen soveltamisalaan kuuluvia prosesseja koskevista huomautuksista, että mainitut prosessit, joita voidaan pitää mineralogisina prosesseina, eivät täytä kaksoiskäyttöä koskevan vapautuksen edellytyksiä. Sementin- ja kalkintuotannossa energiaa tarvitaan yksinomaan polttoaineena, jotta saadaan aikaan lämpötila, joka tarvitaan kalkin kalsinoimiseksi tai syöttöaineena käytettävän kalsiumkarbonaatin ja/tai magnesiumkarbonaatin reaktion käynnistämiseksi. Näin ollen ei ole ilmastonmuutosmaksun logiikan ja luonteen kannalta perusteltua sisällyttää sementin- tai kalkintuotanto kaksoiskäyttöä koskevan vapautuksen edellytykset täyttävien prosessien luetteloon.

(34) Yhdistyneen kuningaskunnan viranomaiset arvioivat, että ympäristöä vähemmän kuormittaville suoranaisille kilpailijoille myönnettävän vapautuksen vaikutukset rajoittuvat rautametalleja ja muita metalleja tuottaviin sekundaarisiin valmistajiin. Yhdistyneen kuningaskunnan viranomaisten tiedossa ei ole muita tuotteita tai tuotantoprosesseja, jotka täyttäisivät vapautuksen edellytykset. Ne eivät esimerkiksi katso, että lasin, kumin, muovin, sementin, kalkin tai keramiikan kierrätykseen perustuvat prosessit täyttäisivät edellytykset. Tämä arvio ei kuitenkaan rajoita vapautuksen soveltamista muihin prosesseihin, joita tarkastellaan käyttäen edellä kuvattuja arviointiperusteita.

5 TOIMENPITEEN ARVIOINTI

(35) Kaksoiskäyttöä koskevaa vapautusta on arvioitava EY:n perustamissopimuksen 87 artiklan, EHTY:n perustamissopimuksen 4 artiklan c kohdan, terästukisääntöjen sekä ETA-sopimuksen 61 artiklan 2 kohdan a alakohdan ja sen pöytäkirjan 14 perusteella.

(36) EY:n perustamissopimuksen 87 artiklan 1 kohdassa määrätään, että jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan. EHTY:n perustamissopimuksen 4 artiklan c kohdan mukaan yhteismarkkinoille soveltumattomia ovat valtioiden muodossa tai toisessa myöntämä tuki tai avustukset.

(37) Ympäristöverojen periminen sähkön, hiilen ja muiden kiinteiden polttoaineiden, kaasun ja nestekaasun kulutuksesta ei sinänsä kuulu EY:n perustamissopimuksen 87 artiklan eikä EHTY:n perustamissopimuksen 4 artiklan c kohdan soveltamisalaan, mikäli kyseessä ovat yleiset toimenpiteet, joilla ei suosita tiettyjä yrityksiä tai tuotannonaloja. EY:n perustamissopimuksen 87 artiklan ja EHTY:n perustamissopimuksen 4 artiklan c kohdan soveltamisalaan sen sijaan kuuluvat yleistä veroa koskevat poikkeukset, veronhuojennukset ja veronpalautukset, jos ne on suunnattu tietyille yrityksille tai tuotannonaloille ja jos vapautuksia ei voida perustella järjestelmän luonteella tai taloudellisella rakenteella (vrt. valtiontukisääntöjen soveltamisesta yritysten välittömään verotukseen annetussa komission tiedonannossa esitetyt periaatteet(10) ja varsinkin tiedonannon 13 kohta ja sitä seuraavat kohdat).

(38) Komissio katsoo, että kaksoiskäyttöä koskevasta vapautuksesta hyötyvät yritykset saavat edun, joka rahoitetaan valtion varoista. Arvioidakseen, onko vapautus Yhdistyneen kuningaskunnan viranomaisten väitteen mukaisesti yleinen toimenpide vai onko se valtiontukea, komission on tutkittava, suosiiko vapautus tiettyjä yrityksiä tai tiettyjä tuotannonaloja. Komissio toteaa, että kaksoiskäyttöä koskeva vapautus hyödyttää ainoastaan tiettyjä yrityksiä ja tiettyjä tuotannonaloja. Yhdistyneen kuningaskunnan viranomaisten toimittamien tietojen mukaan kaksoiskäyttöä koskevaa vapautusta sovelletaan energiatuotteiden käyttöön tarkoin rajatuissa prosesseissa, joiden luettelo sisältyy vuonna 2001 annettuihin polttoainekäyttöön liittyviin ilmastonmuutosmaksumääräyksiin. Näin ollen komissio pitää kaksoiskäyttöä koskevaa vapautusta valikoivana toimenpiteenä.

(39) Komission mielestä on syytä tarkastella, onko kaksoiskäyttöä koskeva vapautus verojärjestelmän logiikan ja luonteen kannalta perusteltu.

(40) Komissio toteaa, että ilmastonmuutosmaksu peritään polttoaineena käytettävästä energiasta mutta ei muuhun tarkoitukseen käytettävästä energiasta. Komissio pitää ympäristöverojärjestelmän logiikan ja luonteen kannalta perusteltuna sitä, että polttoaineena käytettävistä energiatuotteista kannetaan vero mutta yksinomaan muuhun tarkoitukseen käytettävät energiatuotteet vapautetaan verosta. Komissio on hyväksynyt tämän vapautuksen ilmastonmuutosmaksusta.

(41) Komissio toteaa, että Yhdistyneen kuningaskunnan viranomaiset ovat tehneet päätöksensä prosesseista, joissa energiatuotteita käytetään yksinomaan polttoaineena, Yhdistyneen kuningaskunnan tulliviranomaisten kanssa käytyjen asiantuntijakeskustelujen ja tarvittaessa energiatekniikan tukiyksikön (ETSU) antamien täydentävien, riippumattomien, tieteellisten ohjeiden perusteella. Lisäksi komissio toteaa, että asianomaisten esittämissä huomautuksissa ei katsottu, että valokaariuunissa käytettävää sähköä tai sementin- tai kalkintuotannossa käytettävää energiaa käytettäisiin raaka-aineena tai pelkistysaineena. Näin ollen komissio yhtyy Yhdistyneen kuningaskunnan viranomaisten näkemykseen, jonka mukaan näissä prosesseissa käytettäviä energiatuotteita käytetään ensisijaisesti polttoaineena.

(42) EY:n perustamissopimuksen 88 artiklan 2 kohdassa ja terästukisääntöjen 4 artiklan c kohdassa tarkoitetun menettelyn aloittamista koskevassa päätöksessään komissio esitti epäilyjä sen suhteen, etteikö Yhdistyneen kuningaskunnan viranomaisten olisi ollut mahdollista jakaa ilmastonmuutosmaksu sellaisten prosessien osalta, joissa energiaa käytetään osittain polttoaineena ja osittain muuhun tarkoitukseen. Komissio piti itse asiassa kyseenalaisena, oliko tarpeen vapauttaa maksusta kokonaan prosessit, joihin liittyy energian kaksoiskäyttöä.

(43) Komissio toteaa kuitenkin tutkintamenettelyn aikana toimitettujen tietojen perusteella, että kahteen eri tarkoitukseen käytettävän energian polttoainekäytöstä perittävän ilmastonmuutosmaksun määrittäminen vaikuttaa käytännössä huomattavan hankalalta. Lisäksi komissio toteaa, että määritettäessä energian polttoainekäyttöä ja muuta käyttöä on otettava huomioon raaka-aineiden laadun kaltaisten tekijöiden erittäin suuri vaihtelu. Komissio toteaa, että esitetyissä huomautuksissa ei pidetty käyttötapojen jakamista kaksoiskäyttöä koskevan vapautuksen vaihtoehtona. Komissio myöntää, että käyttötapojen jakaminen ei välttämättä ole Yhdistyneen kuningaskunnan viranomaisten kannalta toteuttamiskelpoinen vaihtoehto.

(44) Komissio toteaa myös, että kaksoiskäyttöä koskeva vapautus ulottuu tilanteisiin, joissa energiatuotetta käytetään ensisijaisesti raaka-aineena ja joissa sivutuotteena lisäksi syntyy lämpöä. Tällöin energiatuotteen laji ja määrä saattaa määräytyä kemiallisen reaktion luonteen perusteella. Komissio toteaa, että kun kyseessä on tällainen tilanne, valmistajan mahdollisuudet muuttaa prosessissa tarvittavan energiatuotteen lajia ja määrää ovat erittäin rajalliset.

(45) Siltä osin kuin energiatuotteiden verotusta koskevasta direktiiviehdotuksesta käy ilmi, onko kaksoiskäyttöä koskeva vapautus järjestelmän yleisen logiikan ja luonteen kannalta perusteltu, komissio toteaa, että ehdotuksen 13 artiklan 1 kohdan a alakohdassa säädetään vapautuksesta, joka koskee pääasiallisesti kemialliseen pelkistykseen ja metallurgisissa ja elektrolyyttisissä menetelmissä käytettäviä energiatuotteita ja sähköä. Tämän vuoksi komissio katsoo, että kaksoiskäyttöä koskeva vapautus on periaatteessa ehdotuksen mukainen silloin, kun energiatuotetta tai sähköä käytetään ensisijaisesti muuhun tarkoitukseen kuin polttoaineena.

(46) Ottaen huomioon kaikki edellä mainitut seikat komissio katsoo, että ainakin silloin, kun käyttötapojen jakaminen ei ole toteuttamiskelpoinen vaihtoehto, on ympäristöverojärjestelmän logiikan ja luonteen kannalta perusteltua myöntää vapautus ensisijaisesti muuhun tarkoitukseen kuin polttoaineena käytettäville energiatuotteille. Komissio yhtyy tutkintamenettelyn aikana keräämiensä tietojen perusteella näkemykseen, jonka mukaan masuunissa käytettävää koksia käytetään ensisijaisesti kemialliseen pelkistykseen.

(47) Komissio ilmaisi pitävänsä kaksoiskäyttöä koskevan vapautuksen vaikutuksia kyseenalaisina. Komissio toteaa, että kaksoiskäyttöä koskevan vapautuksen soveltaminen voi johtaa kilpailun vääristymiseen ja ympäristön kannalta haitallisiin seurauksiin siten, että ympäristöä vähemmän kuormittavia prosesseja mahdollisesti kohdellaan epäedullisemmin kuin suoranaisesti kilpailevia prosesseja, jotka kuuluvat kaksoiskäyttöä koskevan vapautuksen soveltamisalaan.

(48) Yhdistyneen kuningaskunnan viranomaiset tunnustavat nämä ilmastonmuutosmaksun seuraukset ja ovat tämän mukaisesti muuttaneet ilmoitustaan tekemällä lisäsitoumuksen vapautuksen myöntämisestä tietyille prosesseille tiettyjen edellytysten täyttyessä.

(49) Komissio toteaa, että Yhdistynyt kuningaskunta arvioi muutoksen vaikutusten rajoittuvan rautametalleja ja muita metalleja tuottaviin sekundaarisiin valmistajiin, koska nämä ovat ainoat alat, joilla ympäristöä vähemmän kuormittavat kierrätysprosessit kilpailevat kaksoiskäyttöä koskevan vapautuksen soveltamisalaan kuuluvien primaaristen prosessien kanssa. Komissio toteaa Yhdistyneen kuningaskunnan katsovan, että muutos ei vaikuta sementin- eikä kalkintuotantoon, koska ne eivät ole kierrätysprosesseja ja koska niiden tapauksessa kilpailu ei vääristy kilpailevaan primaariseen tuotantoprosessiin sovellettavan muuta kuin polttoainekäyttöä tai kaksoiskäyttöä koskevan vapautuksen vuoksi.

(50) On tutkittava, onko vapautuksen myöntäminen kilpaileville prosesseille järjestelmän luonteen ja logiikan kannalta perusteltua vai onko se valtiontukea.

(51) Komissio toteaa ilmastonmuutosmaksun soveltamisesta energian polttoainekäyttöön, että vapautuksen myöntäminen prosesseille, joissa energiatuotteita käytetään yksinomaan polttoaineena, on järjestelmän luonteen ja logiikan kannalta perusteltua.

(52) Näin ollen komissio pitää vapautusta valtiontukena. On tutkittava, voidaanko vapautuksen katsoa olevan sopusoinnussa perustamissopimuksen kanssa. Komissio toteaa, että EY:n perustamissopimuksen 87 artiklan 3 kohdan c alakohdan mukaan yhteismarkkinoille soveltuvana voidaan pitää tukea tietyn taloudellisen toiminnan edistämiseen, jos tuki ei muuta kaupankäynnin edellytyksiä yhteisen edun kanssa ristiriitaisella tavalla.

(53) Komissio toteaa, että Yhdistyneen kuningaskunnan viranomaisten ilmoittaman muutoksen mukaan suoranaisesti kilpailevia primaarisia prosesseja ja kierrätysprosesseja kohdellaan samalla tavalla ilmastonmuutosmaksuun liittyvässä verotuksessa. Tämän vuoksi komissio katsoo, että muutos vähentää huomattavasti kilpailun vääristymistä ja lievittää ympäristön kannalta haitallisia seurauksia, joita kaksoiskäyttöä koskevasta vapautuksesta muutoin aiheutuisi. Näin ollen komissio katsoo, että tällainen vapautus, joka rajoittaa kaksoiskäyttöä koskevasta vapautuksesta muutoin aiheutuvia ympäristön kannalta haitallisia seurauksia, on yhteisön ympäristöpolitiikan näkökulmasta katsottuna hyväksyttävä. Komission mielestä vapautus ei muuta kaupankäynnin edellytyksiä haitallisella tavalla. Pikemminkin sillä pyritään varmistamaan oikeudenmukaisten kaupankäynnin edellytysten säilyminen. Tämän vuoksi komissio katsoo, että tukea voidaan aluksi pitää yhteismarkkinoille soveltuvana kymmenen vuoden ajan, kunnes ilmastonmuutosmaksuun sisältyvistä muista valtiontuista on tehtävä uusi ilmoitus.

(54) Yhdistyneen kuningaskunnan viranomaisten kanta ja niiden sitoumus kohdella suoranaisesti kilpailevia primaarisia prosesseja ja kierrätysprosesseja samalla tavalla ilmastonmuutosmaksuun liittyvässä verotuksessa, mikä rajoittaa ympäristöä vähemmän kuormittaville prosesseille koituvaa haittaa, lieventää komission epäilyksiä ympäristövaikutuksista ja kilpailun vääristymisestä.

6 PÄÄTELMÄ

(55) Edellä esitettyjen seikkojen perusteella komissio katsoo, että kaksoiskäyttöä koskeva vapautus on ilmastonmuutosmaksun logiikan ja luonteen kannalta perusteltu. Komissio pitää vapautusta ympäristöä vähemmän kuormittaville prosesseille eli kierrätysprosesseille, jotka suoranaisesti kilpailevat muuta kuin polttoainekäyttöä tai kaksoiskäyttöä koskevan vapautuksen soveltamisalaan kuuluvien primaaristen tuotantoprosessien kanssa, yhteismarkkinoille soveltuvana valtiontukena. Tämän vuoksi komissio hyväksyy kaksoiskäyttöä koskevan vapautuksen eikä esitä vastalauseita kilpaileville prosesseille myönnettävästä vapautuksesta,

ON TEHNYT TÄMÄN PÄÄTÖKSEN:

1 artikla

Kaksoiskäyttöä koskeva vapautus, jonka Yhdistynyt kuningaskunta aikoo panna täytäntöön vuonna 2000 annetulla Yhdistyneen kuningaskunnan verolailla (Finance Act, Section 30 ja Schedules 6 ja 7) käyttöön otetun ilmastonmuutosmaksujärjestelmän mukaisesti, ei ole EY:n perustamissopimuksen 87 artiklan 1 kohdassa eikä EHTY:n perustamissopimuksen 4 artiklan c kohdassa tarkoitettua tukea.

2 artikla

Vapautus ympäristöä vähemmän kuormittaville prosesseille eli kierrätysprosesseille, jotka suoranaisesti kilpailevat muuta kuin polttoainekäyttöä tai kaksoiskäyttöä koskevan vapautuksen soveltamisalaan kuuluvien primaaristen tuotantoprosessien kanssa, on EY:n perustamissopimuksen 87 artiklan 1 kohdassa tarkoitettua valtiontukea.

Tuki täyttää kuitenkin EY:n perustamissopimuksen 87 artiklan 3 kohdan c alakohdassa määrätyt edellytykset ja soveltuu sen vuoksi yhteismarkkinoille.

Tämä hyväksyntä on aluksi voimassa kymmenen vuotta.

3 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 3 päivänä huhtikuuta 2002.

Komission puolesta

Mario Monti

Komission jäsen

(1) EYVL L 338, 28.12.1996, s. 42.

(2) EYVL C 185, 30.6.2001, s. 22.

(3) EYVL C 191, 7.7.2001, s. 3.

(4) Katso alaviitteet 2 ja 3.

(5) EYVL L 316, 31.10.1992, s. 12.

(6) EYVL C 139, 6.5.1997, s. 14.

(7) EYVL C 37, 3.2.2001, s. 3.

(8) Cairns C. J. et al., Energy Use in the Steel Industry, 3.3.8.3 kohta. International Iron and Steel Institute, Committee on Technology, Bryssel, syyskuu 1998.

(9) Raportin laatija on vahvistanut komissiolle tämän numerotietoja koskevan tulkinnan.

(10) EYVL C 384, 10.12.1998, s. 3.